text: Thomas Andresen: Jeg er ikke længere så bekymret for atomaffald
  28 juni 2016 kl. 19.24
  Borgmester Thomas Andresen er ikke længere helt så bekymret for deponering af atomaffald få meter inde i Tyskland. 
  Tirsdag aften holdt delstatsregeringen Slesvig Holsten  et informationsmøde for indbyggerne i det område, hvor de planlægger at lave en losseplads til 35.000 ton byggeaffald fra tre nedlagte atomkraftværker. Lossepladsen skal ligge lige op af den danske grænse, og derfor var flere bekymrede danskere også mødt op. En af dem var Thomas Andresen, borgmester i Aabenraa.
  - Jeg er mere rolig nu. Vi har fået rigtig mange gode informationer i aften, siger han til TV SYD.
  Thomas Andresen har ellers tidligere kritiseret planerne om at deponere byggeaffald fra atomkraftværkerne så tæt på den danske grænse. Men tilsyneladende hjalp informationsmødet hos de tyske naboer.
  - Jeg har fuld tillid til det kontrolsystem, der er blevet præsenteret. Det er ikke en leverandør, der står for kontrollen, men en organisation under det tyske ministerium. Jeg har meget tillid til, at det tyske system fungerer, siger han til TV SYD.
  Han har dog endnu ikke sluppet frygten helt, og vil nu forsøge at få aftenens informationer verificeret af de danske myndigheder.
  